
Fra vision til virkelighed – fremtidige energiløsninger for isolerede områder

Visionen for det nordiske samarbejde er, at Norden skal være den mest integrerede og bæredygtige region i verden. For at lykkes er det vigtigt at arbejde med grøn omstilling i alle dele af Norden. Det nordiske elmarked har været afgørende for integrationen af vedvarende energi i elsystemet. Det danske formandskab vil på samme måde gøre grøn omstilling af områder uden for det nordiske elmarked til en styrkeposition.

For det første skal projektet samle erfaringer i et nordisk ø-erfaringsnetværk i regi af Nordisk Energiforskning (NEF) for at bygge videre på eksisterende arbejde. Grøn omstilling af øer er et vigtigt globalt anliggende for at nå målene i Paris-aftalen og verdensmål 7, 11, 12, 13 og 17. Derfor vil netværket række ud i verden og tilbyde nordiske løsninger til småsamfund blandt andet gennem formidling af projektets idéer og resultater. Det er ambitionen, at netværket skal fortsætte i regi af NEF ud over projektets levetid.

For det andet skal projektet identificere og afhjælpe nogle af de udfordringer, som findes for at nå øernes ambitioner. Særligt fokuseres på at elsystemet ofte er for lille til at have et egentligt energimarked for fleksibilitet. Et studie skal derfor udvikle omkostningseffektive afregningsmodeller for fleksibilitet i mindre elsystemer.

Med baggrund i dette studie vil projektet for det tredje afprøve disse afregningsmodeller i to storskala demonstrationsprojekter. Det ene vil se på fleksibilitet i transportsektoren ved brug af elbaserede mobile enheder, primært elbiler, men også både og skibe. Det andet fokuserer på varmesektoren og omfatter styring af varmepumper eller en større varmeportefølje via en central varmepumpe.

Formandskabsprojektet vil samle de nordiske ø-samfund og andre isolerede områder i et stærkt blivende netværk og gennem fokus på udfordringer i den grønne omstilling skabe nye nordiske styrkepositioner.

Bæredygtig udvikling af kystsamfund i Norden

Projektet sætter fokus på en bæredygtig fremtidig udvikling af kystsamfund i Norden. Afhængigheden af havets ressourcer er et fælles historisk vilkår for Nordens kystsamfund. Med tiden er denne afhængighed dog markant ændret og hænger sammen med, at også kystsamfundenes økonomiske, politiske og sociokulturelle sammenhænge har ændret sig markant.

Hvordan sikrer vi, at børn og unge i kystsamfund kan se en fremtid for sig selv i disse samfund? De små og ofte perifere kystsamfund står over for en række demografiske udfordringer med en aldrende befolkning og unge, der søger ind til centrene. Ønsker vi at have en høj nordisk sammenhængskraft, hvor kystsamfundene ikke bliver hægtet af, er vi fremadrettet nødt til sikre en bæredygtig udvikling.

Målet med projektet er, via en holistisk tilgang og gennem nordisk samarbejde, at sætte varige fodaftryk i forhold til forvaltning af havets ressourcer, hvordan vi økonomisk bedst muligt udnytter fisken, samt at vi sikrer et trygt miljø at vokse op og arbejde i.

Vi vil styrke de unge i troen på sig selv og deres egen evne til at klare sig selv og bidrage positivt til samfundet. Vi vil få de unge til at føle sig forbundet med havet, så de får større interesse i den maritime sektor på en, for havet og dets ressourcer, bæredygtig måde.

Tre delprojekter skal være med til at sætte fundamentet for dette:

1. Bæredygtig udnyttelse af fiskeressourcer for nordiske kystsamfund (NorSustain)

En række nordiske havforskningsinstitutter vil gennem projektet arbejde sammen på at sikre en bæredygtig og robust ressourceforvaltning af fiskeriet. Det etablerede videnskabelige nordiske netværk garanterer en fortsat fremtidig platform for planlægning af samfundsnyttige forskningsbehov for de nordiske lande.

2. Bæredygtige værdikæder i nordiske kystsamfund (NorValue)

Det er dette projekts formål at opdatere og fremtidssikre en fælles erfaring og viden om den betydning, havets ressourcer har for kystsamfundenes værdiskabelse og bæredygtige udvikling i nutidens Norden.

3. Søsikkerhed (NorSafe)

Målet er at nedsætte antallet af dødsulykker og ulykker til søs i Norden ved at introducere grundlæggende maritime kundskaber i de nordiske folkeskoler for elever fra 13 år og op. Dette ved hjælp af en læringsportal samt praktisk træning.

Nordens unge i bæredygtige fællesskaber

De nordiske lande har alle forpligtet sig på FN’s verdensmål for en bæredygtig udvikling frem mod 2030. For at sætte kursen mod en bæredygtig udvikling er det vigtigt at få de unge med, og de nordiske lande har derfor et fælles ansvar for, at unge bliver tilbudt de rammer, kompetencer og muligheder for demokratisk deltagelse, der skal til for at skabe sig gode og bæredygtige livsvilkår.

De nordiske lande har mange fællestræk. Det gælder også Nordens unge, der blandt andet oplever en høj grad af tillid til det offentlige system, høje grader af velfærd og ligestilling, tager del i et højt uddannelsesniveau og er optagede af globale frem for nationale problemstillinger. Samtidig er der desværre et stigende antal unge i Norden, og særligt unge kvinder, der mistrives. Det kan være unge, der har svært ved at sove, har manglende selvtillid og tro på egne evner, isolerer sig, er selvskadende, bliver væk fra undervisningen og udsættes for mobning og udskamning via digitale medier. Flere og flere af Nordens unge risikerer derfor at ende i ensomhed og ”udenforskab”. Vi skal forstå, hvorfor et stigende antal unge mistrives, for vi er afhængige af at bryde denne tendens, hvis vi for alvor vil skabe bæredygtige, inkluderende samfund.

Et overordnet mål er derfor at engagere nordiske unge kvinder og mænd i fællesskaber med fokus på at motivere deres demokratiske medborgerskab, kulturelle engagement og psykiske trivsel. Det handler både om at styrke viden og færdigheder hos de fagprofessionelle, der er i kontakt med de unge, og om at skabe rum både i og udenfor skolen, som bidrager til at fremme bæredygtige fællesskaber blandt unge. Projektet sigter også på at nedbryde udenforskabet og fremme psykisk trivsel ved at styrke fællesskaber på tværs af de nordiske lande og ved at styrke samarbejde på tværs af sundheds- og socialområdet.

Projektet bygger på en anerkendelse af unge som centrale aktører på vejen mod at skabe forandring og bæredygtig udvikling, hvor inddragelse af ungeorganisationerne og en stærk ung til ung-kontakt er en helt grundlæggende præmis for projektet. Der er også fokus på inklusion af unge, der typisk ikke af sig selv deltager i foreningslivet.

Nordens unge i bæredygtige fællesskaber har følgende spor:

1. En fælles nordisk kvalificering af læringsmaterialer og metoder til at understøtte og styrke elevers demokratiske deltagelse samt et pilotprojekt med et tilbud til nordiske undervisningsinstitutioner om træning af de fagprofessionelles kompetencer.

2. Nordisk ungedialog med afholdelse af ungefolkemøder eller lignende aktiviteter for, af og med nordiske unge for at skabe rum til den demokratiske samtale og styrke nordiske unges demokratiske medborgerskab og kulturelle engagement.

3. Et fælles nordisk samarbejde om at forebygge psykisk mistrivsel blandt unge kvinder og mænd i Norden, dels om årsagerne til mistrivsel, dels om sammenhængende social- og sundhedsindsatser for børn og unge i psykisk mistrivsel.

Projektet knytter sig særligt til de nordiske landes opfyldelse af FN’s verdensmål og bygger videre på igangværende aktiviteter i regi af Nordisk Ministerråd med henblik på at bidrage til målsætningen om ungedialog og at fremme nordiske unges medborgerskab.

